Evelin Samuel 2015. aastal
**Evelin Samuel-Randvere** (sündinud 13. mail 1975) on eesti laulja ja ajakirjanik.

Haridus
-------

2013. aastal lõpetas Samuel Eesti Kunstiakadeemia avatud akadeemias keraamika eriala algõppe.

2017. aastast õppis ta Tallinna Ülikooli avatud akadeemias kõrvalerialana eesti keelt ja kirjandust.

Töö ja loomingu kokkuvõte
-------------------------

Evelin Samuel on olnud ansambli Duubel+ liige, esinenud kruiisilaevadel, mänginud muusikalides ja esindanud Eestit Eurovisiooni lauluvõistlusel. Ta on olnud mitme suurkontserdi (Tina Turner jm) pressiesindaja[*viide?*] ning töötanud turundusjuhina tarkvarafirmas Ordi[*viide?*]. 15. märtsist 2010 oli Evelin Samuel ajakirja Tervis Pluss peatoimetaja ja 2014. aasta sügisest ajakirja Käsitöö peatoimetaja. 2018. aastast õpetab Jõelähtme muusika- ja kunstikoolis laulmist.

Lauljana esindas ta (koos viiuldaja Camille Camille'iga) Eestit Eurovisiooni lauluvõistlusel 1999. aastal Jeruusalemmas looga "Diamond of Night" ja saavutas 6. koha. Lauljakarjääris pidas aastatel 2006–2012 pausi, 2013. aastast hakkas uut repertuaari harjutama ja vähevaaval taas kontserte andma.

Tema sulest on ilmunud lasteraamat "Ükskord, kui sadas vihma" (2008) ning ta on avaldanud lasteluuletusi, millest hulga on viisistanud ja plaadistanud helilooja Priit Pajusaar ("Hiigelsoojad pilvelambad" jm).

Muusika
-------

### Saavutused

1993. aastal saavutas Samuel noorte laulukonkursil "Kaks takti ette" neljanda koha. Samal aastal võitis ta lauluga "To You" Balti lauluvõistluse Via Baltica. Hiljem võitis ta Eesti Televisiooni ja Eesti Raadio korraldatud laulukonkursi "Uus Laul 1994", esitades laulu "Vari ja roos". Samuel on ka 1999. aasta Eurolaulu konkursi võitja.

### Eurovisiooni lauluvõistlus

Evelin Samuel on 2023. aasta seisuga enim arv kordi Eurovisiooni eelvoorus osalenud laulja - solistina kümme ning taustalauljana kolm korda. Mitmel puhul on Samuelile konkursil saanud osaks ebaõnn või napp kaotus võitjale. 

Näiteks 1996. aastal Oslos Eestit esindanud laulus "Kaelakee hääl" oli naishääl algselt kirjutatud just Samuelile mõeldes, ent laulja ütles pakkumisest ära eesootavate esinemiste tõttu Jaapanis. Helilooja Priit Pajusaar pakkus seepeale laulu esitada Maarja-Liis Ilusale, Eurolaulu konkurss võideti, vahepeal aga oli selgunud, et Samueli reis jääb siiski ära.

Aasta hiljem, 1997, oli Evelin Samuel taustalaulja Eurovisiooni lauluvõistlusel Maarja-Liis Ilusa esitatud laulus "Keelatud maa", mis pälvis 8. koha. Sellest omakorda aasta hiljem, 1998, osales ta Eurolaulus looga "Unistus igavesest päevast", mis jäi hääletusel aga napilt teiseks (kaotus võitjale 3 punkti).

Evelin Samueli ja Camille Camille'i esitatud *New Age*-stiilis laul "Diamond of Night" võitis Eurolaulu võistluse 1999. aastal ning esindas Eestit lõppvõistlusel Jeruusalemmas (pälvis 6. koha). Laulu viisi on kirjutanud Priit Pajusaar ja Glen Pilvre, sõnad Maian-Anna Kärmas. Algselt eesti keeles kõlanud teksti ("Langevate tähtede aeg") autor oli Kaari Sillamaa.

Hiljem on Samuel mitu korda osalenud Eurolaulu võistlusel, kuid pole võitnud. Napilt jäi ta Eurovisiooni lauluvõistlusele sõidust ilma 2003. aastal, kui laulis koos Maarja-Liis Ilusaga tausta Koit Toome esitatud laulule "Know What I Feel". Lugu kaotas võitjale, Vaiko Epliku esitatud loole "Eighties Coming Back" vaid 1 punktiga. Ta osales 2022. aasta Eesti Laulu konkursil lauluga "Waterfall", pääses veerandfinaalist poolfinaali, kuid finaali laulu enam ei hääletatud. 

Kahel aastal (2000 ja 2006) edastas Evelin Samuel Eurovisiooni lauluvõistluse saates Eesti rahvahääletuse punkte teiste riikide lauludele, neist esimesel korral juhtus otseülekande ajal aps: Samuel ajas hinded pisut segi ning õhtujuhid Kattis Ahlström ja Anders Lundin olid Stockholmis sunnitud teda korrigeerima.

| Eurolaul ja Eesti Laul (solistina) | Eurovisioon |
| --- | --- |
| **Aasta** | **Laul** | **Punktid** | **Koht** | **Taustalauljad jt esitajad** | **Punktid** | **Koht** |
| 1994 | "Unelind" | 73 | 6. | ans. Karavan | – | – |
| 1994 | "Soovide puu" | 69 | 8. | ans. Karavan | – | – |
| 1994 | "Ime" | 86 | 5. | Tõnis Kiis, Anneli Tõevere | – | – |
| 1996 | "Kaheksa näoga kuu" | 54 | 5. | Toomas Rull | – | – |
| 1996 | "Kummalisel teel" | 51 | 6. | Karl Madis, Maarja-Liis Ilus, Pearu Paulus | – | – |
| 1998 | "Unistus igavesest päevast" | 94 | 2. | Maian-Anna Kärmas, Hanna-Liina Võsa | – | – |
| 1998 | "Andesta" | 56 | 6. | Ivo Linna, Airi Allvee, Ain Karp | – | – |
| 1999 | "Diamond of Night" | 80 | 1. | Camille Camille, Maian-Anna Kärmas, Anneli Tõevere, Saale Kivimaker | 90 | 6. |
| 2000 | "Over The Water Blue" | 69 | 3. | Maian-Anna Kärmas, Tui Hirv, Ilona Aasvere, Khatouna Narsavidze | – | – |
| 2022 | "Waterfall" | – | – | Greta Pajusaar, Liisa Pajusaar, Liisu Krass, Loora-Eliise Kaarelson, Johanna Kristina Artjušin |
|
|
|  | Eurolaul (taustalauljana) | Eurovisioon |
| **Aasta** | **Laul** | **Punktid** | **Koht** | **Lauljad** | **Punktid** | **Koht** |
| 1994 | "Elavad pildid" | 112 | 3. | Ivo Linna |  |  |
| 1997 | "Keelatud maa" | 72 | 1. | Maarja-Liis Ilus | 82 | 8. |
| 2003 | "Know What I Feel" | 64 | 2. | Koit Toome | – | – |

### Diskograafia

2002. aastal ilmus Samueli debüütalbum "Alternature: Over the Water Blue", mis sisaldas ka laulu "Diamond of Night". Tema esitatud lugusid on paljudel kogumikel.

### Muusikateater

1980. aastate lõpus ühines Evelin Samuel laste muusikaliteatriga Colombina, mille koosseisus esines Taanis Roskilde rokifestivalil. 

Evelin Samuelil oli roll rokkooperis "Jeesus Kristus Superstaar" (1993).

2001. aastal sai ta Fantine'i rolli muusikalis "Hüljatud", kuid loobus lavatööst enne esietendust. Hiljem mängis ta Nancy rolli Lionel Barti muusikalis "Oliver!" (2003) ning osales Helsingis lavastatud muusikalis "Miss Saigon" (2004/2005).

Tegevus keraamikuna
-------------------

Evelin Samueli keraamikahuvi viis ta Eesti Kunstiakadeemia avatud akadeemiasse keraamikat õppima. Pärast seda on ta valmistanud eeskätt lauanõusid ja katsetanud keraamika pakutavaid võimalusi. Ta asutas ettevõtte Evelin Samuel Keraamika ning 2016. aastal avas e-poe.

Poliitiline tegevus
-------------------

Aastatel 2014–2019 kuulus Evelin Samuel erakonda Isamaa. Poliitikast lahkumist põhjendades ütles ta: 

*"Tänane üleüldine poliitiline suhtlus (ma ei pea silmas Isamaad) on vastuvõetamatult inetu ja valimiste-eelne kommunikatsioon alles kogub hoogu. Iga vähim ja mõttetuimgi teema kasvab ebaproportsionaalselt suureks ja inetuks, võidab see, kes kõige kõvemini karjub."*

Isiklikku
---------

Evelin Samuelil on kooselust Raimo Ülaverega pojad Oskar (sündinud 2006) ja Torsten (2008). 2013. aasta jaanuaris teatasid Evelin Samuel ja Raimo Ülavere lahkuminekust.

2016. aastal abiellus Evelin Samuel pianist Johan Randverega ja lisas senisele perekonnanimele nime Randvere. Neil on ühine tütar Anna Marta (sündinud 2019).

Viited
------

1. ↑  Laulja Evelin Samuel õpib keraamikuks. ERR Menu, 08.08.2013.
2. ↑  Evelin Samuel-Randvere: igaüks võib igal ajal õppida seda, mis teda huvitab!. Tallinna Ülikooli veebiportaal. 09.08.2018.
3. ↑  Signe Valdmann. Evelin Samuel-Randvere koolitab noori lauljaid. Jõelähtme Vallaleht, 23.04.2018. (Digaris)
4. ↑  Evelin Samuel Keraamika – e-pood. Vaadatud 30.12.2020.
5. ↑  Evelin Samueli parteiline liikmesus Äriregistris[*alaline kõdulink*]. Vaadatud 30.12.2020.
6. ↑  Vilja Kiisler. Muusik Evelin Samuel-Randvere lahkus Isamaast. Postimees.ee, 08.01.2019.
7. ↑  Heidit Kaio. "Evelin Samuel elu ristteel." *Eesti Päevaleht* 16.02.2013.

Välislingid
-----------

* Esme Kassak. Evelin Samuel eelistab laulmisele kirjutamist, Elu24, 22. detsember 2008
* Videod ERR-i saatest "Terevisioon" (13.12.2016): Simon and Garfunkeli "Sild üle vaevavete". Esitajad Evelin Samuel-Randvere (laul) ja Johan Randvere (klaver)


| * v
* r
Eesti esindajad Eurovisiooni lauluvõistlusel |
| --- |
| 1990. aastad | 

* 1994: Silvi Vrait
* 1996: Maarja-Liis Ilus & Ivo Linna
* 1997: Maarja-Liis Ilus
* 1998: Koit Toome
* 1999: Evelin Samuel & Camille

 |  |
| 2000. aastad | 

* 2000: Eda-Ines Etti
* 2001: Tanel Padar & Dave Benton & 2XL
* 2002: Sahlene
* 2003: Ruffus
* 2004: Neiokõsõ
* 2005: Suntribe
* 2006: Sandra Oxenryd
* 2007: Gerli Padar
* 2008: Kreisiraadio
* 2009: Urban Symphony

 |
| 2010. aastad | 

* 2010: Malcolm Lincoln & Manpower 4
* 2011: Getter Jaani
* 2012: Ott Lepland
* 2013: Birgit
* 2014: Tanja
* 2015: Elina Born & Stig Rästa
* 2016: Jüri Pootsmann
* 2017: Koit Toome & Laura
* 2018: Elina Nechayeva
* 2019: Victor Crone

 |
| 2020. aastad | 

* ~~2020: Uku Suviste~~
* 2021: Uku Suviste
* 2022: Stefan Airapetjan
* 2023: Alika Milova

 |